ROZHODNUTIE KOMISIE
z 5. júna 2008
o finančnom príspevku Spoločenstva na núdzové opatrenia na boj proti katarálnej horúčke oviec v Nemecku v roku 2007
[oznámené pod číslom K(2008) 2363]
(Iba nemecké znenie je autentické)
(2008/444/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/75/ES z 20. novembra 2000 stanovujúcu špecifické ustanovenia pre kontrolu a likvidáciu katarálnej horúčky oviec - modrého jazyka (1), a najmä na jej článok 9 ods. 2,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (2), a najmä na jeho článok 3 ods. 3 a článok 3 ods. 5,
keďže:
(1)
Rozhodnutím 90/424/EHS sa ustanovujú postupy súvisiace s finančným príspevkom Spoločenstva na špecifické veterinárne opatrenia vrátane núdzových opatrení. S cieľom pomôcť v čo najkratšom čase eradikovať katarálnu horúčku oviec získajú členské štáty finančný príspevok na pokrytie nákladov na určité opatrenia na boj proti ohniskám katarálnej horúčky oviec.
(2)
V článku 3 ods. 5 rozhodnutia 90/424/EHS sa ustanovujú pravidlá pre percentuálny podiel nákladov vynaložených členským štátom, na ktoré sa môže vzťahovať finančný príspevok Spoločenstva.
(3)
Vyplácanie finančnej podpory Spoločenstva na núdzové opatrenia zamerané na boj proti katarálnej horúčke oviec podlieha pravidlám ustanoveným v nariadení Komisie (ES) č. 349/2005 z 28. februára 2005 stanovujúcom pravidlá financovania zo Spoločenstva, ktoré je určené na mimoriadne opatrenia boja proti určitým ochoreniam zvierat, uvedeným v rozhodnutí Rady 90/424/EHS (3). Toto nariadenie sa uplatňuje na finančné príspevky Spoločenstva poskytnuté členským štátom na oprávnené výdavky uvedené v danom nariadení, ktoré sa týkajú určitých opatrení na eradikáciu chorôb v situáciách uvedených v článku 3 ods. 1 rozhodnutia 90/424/EHS.
(4)
V roku 2007 sa v Nemecku vyskytli ohniská katarálnej horúčky oviec. Výskyt uvedeného ochorenia predstavuje závažné riziko pre hospodárske zvieratá v Spoločenstve.
(5)
V tejto súvislosti prijalo Nemecko potrebné núdzové opatrenia s cieľom vyhnúť sa šíreniu katarálnej horúčky oviec.
(6)
Nemecko predložilo 28. novembra 2007 finančné informácie potrebné pred poskytnutím finančnej podpory Spoločenstva v súlade s článkom 6 nariadenia (ES) č. 349/2005.
(7)
Nemecko v plnej miere splnilo svoje technické a administratívne povinnosti stanovené v článku 3 rozhodnutia 90/424/EHS a v článku 6 nariadenia (ES) č. 349/2005.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Finančný príspevok Spoločenstva poskytnutý Nemecku
Nemecku môže byť udelený finančný príspevok Spoločenstva na pokrytie nákladov vynaložených týmto členským štátom v roku 2007 v súvislosti s opatreniami uvedenými v článku 3 ods. 2 rozhodnutia 90/424/EHS na boj proti katarálnej horúčke oviec.
Článok 2
Podmienky vyplácania
Prvá tranža vo výške 950 000,00 EUR sa vypláca ako časť finančného príspevku Spoločenstva ustanoveného v článku 1.
Článok 3
Adresát
Toto rozhodnutie je určené Spolkovej republike Nemecko.
V Bruseli 5. júna 2008